钦定古今图书集成/明伦汇编/氏族典/第201卷 > 《郑樵通志》 > 高闾
## 钦定古今图书集成/明伦汇编/氏族典/第201卷 > 《郑樵通志》 > 高闾

按《魏书高闾传》：“闾字阎士，渔阳雍奴人。五世祖原，晋
安北军司、上谷太守、关中侯。祖雅，少有令名，州别驾。
父洪，字季愿，陈留王从事中郎。闾早孤，少好学，博综
经史，文才儁伟，下笔成章。本名驴，司徒崔浩见而奇
之，乃改为闾而字焉。真君九年，征拜中书博士。和平
末，迁中书侍郎。文明太后临朝，引闾入禁内，参决大”
政，赐爵安乐子，加南中郎将，与镇南大将军尉元南
赴徐州。闾先入彭城，收管籥，元表闾以本官领东徐
州刺史。后还京城，以功进爵为侯，加昭武将军。承明
初，为中书令，加给事中，委以机密。文明太后甚重闾，
诏令书檄，碑铭赞颂，皆其文也。太和十四年，诏闾与
太常采雅乐以营金石。又领广陵。王。师，出除镇南将
军、相州刺史，徙授幽州。征为太常卿，加光禄大夫。景
明三年十月，卒于家。四年三月，赠镇北将军、幽州刺
史，谥曰文侯。闾好为文章，其文亦高允之流，后称“二
高”，为当时所服。